Den offentlige interesse kommer af en tatovering, som fodboldspilleren fra Holstebro viste frem før torsdagens pokalmøde med AGF.

Henover venstre bryst har den 23-årige vestjyde tatoveret følgende: Come on your boys in white AGF.

Desværre for Andreas Jensen er der en stavefejl i den engelske version af hyldest-tatoveringen. Der skulle nemlig have stået; Come on you boys in white AGF.

Your boys - you boys

Andreas Jensen har fået sin tatovering i Silkeborg, og har altid haft en lille tvivl om stavningens korrekthed.

»Nu har jeg så endelig fået besked, men det generer ikke mig,« siger Andreas Jensen, der forklarer stavningen således:

»Jeg havde et halstørklæde hængende hjemme på væggen, hvor der stod you boys, men min kammerat og jeg var enige om, at når vi sang det, så lød det som your boys, og derfor blev det sådan,« siger Andreas Jensen, der har kunnet se sig selv i TV Midt/Vest samt på adskillige netsider på grund af tatoveringen.

AGF i bryllupsgave

Men der er også stor interesse fra hans familie i denne uge og det skyldes, at Andreas Jensen skal giftes med sin kæreste, Lene Bay Jensen, lørdag eftermiddag i Hvide Sande Kirke.

Her fra Århus sender Stiften.dk en bryllupsgave i form af den nye AGF-trøje, som skal signeres af Peter Graulund, som pt. er Andreas Jensens AGF-idol.

Vind en AGF-trøje

Vil du også gerne have fingrene i den nye AGF-trøje, så send os et billede af din AGF-tatovering samt en lille historie om, hvordan og hvorfor du fik den.

Vi belønner de bedste historier med en ny AGF-trøje.

Send dit billede til sport@stiften.dk senest 22. august kl. 12.00. Vinderne får direkte besked.